
ABSTRACT -— Articolul propune o expunere istorico-analitică detaliată a coloanei sonore a filmului Noul 
Babilon, semnată de Dmitri Șostakovici. Acesta urmăreşte modul în care Șostakovici a utilizat o gamă diversă de 
tehnici muzicale pentru a sublinia aspectele vizuale, emoţionale şi narative ale producţiei cinematografice, 
ilustrând astfel o abordare inovatoare în compoziţia muzicii de film. Analiza se concentrează asupra laturii sale 
creative, evidențiind felul în care compozitorul a integrat subtil diverse motive şi fragmente muzicale recurente, 
pentru a sublinia evoluţia acțiunii şi a emoţiilor personajelor. De asemenea, se explorează modul în care muzica 
diegetică a fost utilizată pentru a consolida sincronizarea dintre sunet şi imagine, evidențiind astfel preocuparea 
sa pentru coerenţa și impactul coloanei sonore. În plus, articolul examinează contextul politic şi social al epocii 
în care filmul a fost realizat, analizând reacțiile iniţiale critice şi semnificaţia ulterioară a acestei opere în istoria 
cinematografiei. Prin această abordare exhaustivă, se relevă importanţa coloanei sonore a filmului nu doar în 
peisajul muzicii de film, ci şi în contextul cultural şi social mai larg al epocii. Astfel, lucrarea reprezintă o 
contribuție esenţială la înțelegerea şi aprecierea evoluţiei muzicii de film şi a influenței acesteia în sfera artistică 
şi culturală. 

1 Context istoric 


La nivel global, anii 1920 au reprezentat apogeul cinematografiei mute, în timp ce în Rusia, în aceeaşi perioadă, 
cineaștii se aventurau în experimente legate de înregistrarea sonoră. În 1929, la răscrucea a două epoci — deoarece 
această producție cinematografică a marcat o tranziţie importantă între era filmului mut şi începuturile filmului 
sonor în Uniunea Sovietică — regizorii Grigori Kozintsev! şi Leonid Trauberg? au realizat filmul Noul Babilon. 

Aceştia se cunoşteau de ceva vreme şi aveau deja în portofoliu şase filme regizate înainte de realizarea filmului 
Noul Babilon. În anul 1921, la Sankt Petersburg (la vremea aceea, purta numele de Petrograd), ei au înființat 
Fabrica Actorului Excentric (FEKS), o grupare ce a combinat formarea actorilor cu producția colectivă artistică 
în domeniul teatrului şi filmului. Această grupare era compusă dintr-un cerc fidel de discipoli, dintre care mulți 
au rămas alături de Kozintsev şi Trauberg pe parcursul întregii lor cariere. Printre aceștia se numără designerul 
Evgheni Enei şi actorii Serghei Gherasimov, Elena Kuzmina şi Piotr Sobolevski, cu care au colaborat la realizarea 
filmului Noul Babilon. FEKS a perceput excentrismul ca pe o direcţie nouă în cadrul avangardei, căutând să 
găsească un loc distinct între futurism, suprarealism şi dadaism. 

Totodată, şi schimbările în politica cinematografică sovietică din 1928 au avut un foarte mare efect asupra 
filmului. Prima conferință de partid privind cinematografia, care includea toate indicațiile, a avut loc în luna martie 
1928. Aceasta a restricționat direcțiile în care trebuia să evolueze politica cinematografică, solicitând ca filmele 
să fie profitabile, să aibă un caracter de divertisment şi socialist, şi să mențină, totodată, o accesibilitate inteligibilă 
pentru milioane de oameni. 

Noul Babilon este considerat unul dintre vârfurile cinematografiei mute sovietice. Pentru Kozintsev şi 
Trauberg, el a reprezentat un succes al muncii lor pentru începuturile cinematografiei deoarece, în urma acestuia, 
după doar doi ani, au lansat primul lor film sonor, Singură (1931). 

l pe parcursul lungii sale cariere în cinematografia sovietică, Șostakovici a lucrat la o treime din filmele sale împreună cu regizorul Grigori 
Kozintsev. Acesta este recunoscut ca unul dintre cei mai importanţi regizori din Uniunea Sovietică, filmele sale fiind aclamate la nivel 
internațional ca niște opere clasice în arta cinematografică, reprezentative pentru valoarea lor artistică și semnificaţia profundă. Deţinând atât 
premii naţionale, precum Premiul „Lenin”, cât şi premii internaționale, cum ar fi Premiul Special al Festivalului Internaţional de Film de la 
Veneţia din 1964, Kozintsev este de asemenea autorul unei monografii istorice şi teoretice, Ecranul adânc (1971), şi a lucrării Tragedia 
spațială, publicată postum în 1973. 


2 Leonid Trauberg a fost un regizor, scenarist şi pedagog rus, care provenea dintr-o familie burgheză și intelectuală. S-a format în studioul 
Teatrului de Operă Comică din Odessa, a înființat un studio de teatru propriu şi totodată a lucrat ca jurnalist. In Rollberg, Historical Dictionary 
of Russian and Soviet Cinema, 701. 


3 Semeniuk, „Coro3 noBaropoB, unu Kak poxyanca «HoBerii Bagunon» KosunneBa — TpayGepra — IllocraxoBuua”. 

Dmitri Șostakovici s-a alăturat proiectului cinematografic odată ce filmul a fost complet finalizat. El a venit 
în urma acelei conferinţe de partid care cerea angajarea unor compozitori calificaţi. La acea vreme, Șostakovici 
era considerat „o nouă stea”; era tânăr, şi cariera lui se afla în plină expansiune. Experienţa timpurie din lumea 
cinematografică a constituit un factor determinant în alegerea sa de către studioul Sovkino, având în vedere că, 
încă din anul 1922, Șostakovici lucra ca pianist pentru cinema. Importanţa acestui moment nu poate fi subestimată, 
deoarece compozitorul a fost nevoit să lucreze cu un material în care ideile regizorilor fuseseră deja puse în 
practică. Regizorii Grigori Kozintsev şi Leonid Trauberg începuseră lucrul la filmul Noul Babilon încă din 
februarie 1928. Deşi premiera a avut loc la data de 18 martie 1929, contractul pentru compunerea muzicii filmului 
a fost semnat abia în data de 28 decembrie 1928 de către Șostakovici. Astfel, compozitorului îi rămâneau doar 
unsprezece săptămâni să realizeze nouăzeci de minute de muzică. Filmul a reprezentat un punct de cotitură în 
cariera compozitorului, atunci, foarte tânăr. Acesta a fost atât primul, cât şi singurul său film mut din creaţia sa, 
marcând începutul unei lungi călătorii în lumea compoziției pentru film. 

Din punct de vedere formal, regizorii doreau să obţină o coloană sonoră care să se desfăşoare continuu de la 
începutul până la sfârşitul filmului, permiţând astfel audierea muzicii pe toată durata proiecției. Această practică 
era des întâlnită în cinematografia timpurie. 

În contrast, Şostakovici a abordat conținutul muzical complet diferit faţă de practicile de la vremea respectivă. 
Cu o concepţie simfonică în ceea ce priveşte fluiditatea şi tematica, Șostakovici a căutat un angajament mai 
profund al muzicii cu imaginea decât ceea ce credea el că este exprimat în acompaniamentul filmelor mute“. 

În paralel, el compunea muzică pentru spectacolul lui Vladimir Maiakovski, Ploșnița [Klop], pus în scenă la 
Teatrul Meyerhold din Moscova. Efectuând naveta între cele două oraşe, Moscova şi Sankt Petersburg, Trauberg 
menţiona că Șostakovici a finalizat partitura muzicală în doar două săptămâni?. Se anticipa ca muzica din piesa 
de teatru şi cea din film să aibă anumite elemente muzicale comune, inclusiv citate muzicale şi autocitări, 
indiferent de timpul pe care l-a necesitat compunerea partiturii. 

Șostakovici s-a confruntat cu o provocare majoră din punct de vedere tehnic în timpul editării filmului. Deşi a 
finalizat partitura rapid, necesitatea de a face modificări pe măsură ce se editau scenele l-a forțat să refacă multe 
secțiuni într-un interval de timp extrem de scurt. Acest lucru şi-a lăsat amprenta în ilizibilitatea ocazională a 
notelor, a liniilor suplimentare, dar şi a altor semne€. După cum afirma Leonid Trauberg din prefața partiturii „cel 
mai mare obstacol pentru compozitor a fost editarea filmului, care s-a dovedit a fi complexă şi confuză în multe 
privinţe. Acţiunea sărea neîncetat dintr-un loc în altul, bucăţile de montaj (cadrele) erau atât de scurte încât clipeau 
în faţa spectatorului”. 

Lucrarea a fost întâmpinată cu o anumită rezistență din partea muzicienilor, datorită nivelului complex al 
limbajului muzical, care le depăşea capacităţile. Conform propriilor afirmaţii ale compozitorului, „orchestrele din 
majoritatea cinematografelor au o calitate mai mult sau mai puţin inferioară”. De multe ori muzicienii, din 
incapacitatea de a interpreta sau din frica de a nu aliena spectatorii, preferau să interpreteze, în schimb, diferite 
potpuriuri ale unor lucrări deja consacrate”. 

Premiera filmului a fost planificată ca să coincidă cu festivitățile ce marcaseră aniversarea formării Comunei 
din Paris. Cu o mare încărcătură politică şi cu o muzică relativ avangardistă, filmul a creat un mare ecou în lumea 
contemporană, iar presa de la acea vreme era împărțită. Unii critici au lăudat filmul, iar alţii au condamnat stilul 
cinematografic, care a fost deliberat confuz în ceea ce priveşte aspectele temporale și spaţiale. Ei au susţinut că 
această alegere artistică ar putea face ca spectatorii obişnuiţi să se simtă izolaţi sau alienaţi în timpul vizionării 
filmului. Șostakovici mărturisea ulterior: 


Filmele au însemnat întotdeauna probleme pentru mine, încă de la primul meu film, Noul Babilon. Nu vorbesc despre partea aceea, să-i 
zicem, artistică. Există o altă poveste, una tristă, iar problemele mele politice au început odată cu Noul Babilon. Nimeni nu-şi amintește 
aceasta acum, filmul este considerat unul clasic sovietic şi are o mare reputaţie în străinătate. Dar atunci când a fost difuzat pentru prima 
oară, KIM! a intervenit. Liderii KIM au decis că Noul Babilon era contra-revoluţionar. Lucrurile puteau să se termine foarte urât, şi eu 
aveam doar douăzeci şi ceva de ani pe atunci.!! 


Cu o săptămână înaintea de premiera filmului Șostakovici a scris un articol, Despre muzica din „Noul 


Babilon ”, în care critica puternic standardele muzicii de film: „A venit vremea să luăm muzica de film în propriile 


4 Titus, The Early Film Music of Dmitry Shostakovich, 15. 

5 Riley, Dmitri Shostakovici, 7. 

6 Conform lui Mark Fitz-Gerald et al., „Music for the Film New Babylon (1929)”, dirijorul primei înregistrări mondiale a întregii Suite. 
7 Şostakovici, Suita muzicii din filmul Noul Babilon, 1976. 

8 Şostakovici, „O my3sıKe K Hoeomy Baeunony”, 3. 

9 Kozintsev, I nyőokuŭ Əkpan, 152. 


10 KIM sau Internaționala Tineretului Comunist [Koumynucmuueckuii unmepnayuonan moroðëzcu] reprezenta divizia de tineret a 
Comitetului. 


11 Volkov, Testimony: The Memoirs of Dmitri Shostakovich, 150-151. 

noastre mâni, ca să eliminăm incompetenţa, lipsa simțului artistic şi să curățăm minuţios aceste grajduri ale lui 
Augeas. Singura modalitate de a le combate este printr-o muzică specială”!?. 

Acest articol inaugural a deschis o dezbatere crucială privind rolul muzicii în filmul sovietic. În acea perioadă 
doar foarte puţini compozitori se dedicau acestui gen muzical, iar majoritatea care o făceau erau constrânşi din 
motive financiare!5. Acest articol a marcat o premieră din mai multe puncte de vedere: a fost primul eseu despre 
muzica de film redactat de un compozitor celebru la nivel mondial în Rusia sovietică!“ a reprezentat prima 
încercare a lui Șostakovici de a-şi exprima ideile despre sunet şi imaginea în mişcare prin intermediul scrisului; 
şi a constituit primul text semnificativ care a analizat colaborarea dintre regizor(i) şi compozitor în realizarea 
filmului. În acest articol Șostakovici a creat niște principii, pe care le-a discutat, ca răspuns la lipsa de unitate şi 
conţinut din cultura muzicii de film, pe care a numit-o haltura!?. Totodată, a contestat lipsa de interes pentru 
muzică şi incapacitatea sa de a transmite cu adevărat ceea ce se întâmpla pe ecran. 

Datorită faptului că Șostakovici a avut o concepție simfonică, această abordare i-a oferit posibilitatea să creeze 
o compoziţie în care temele şi anumite secţiuni muzicale se dezvoltă într-un mod programatic, similar lucrărilor 
de la sfârşitul secolului al XIX-lea. În același timp, independent de Șostakovici, Kozintsev adopta o abordare 
„simfonică” a filmului: 


Episoadele s-au conturat într-un tumult de sentimente şi gânduri, asemenea unor părți dintr-o simfonie vizuală. Fiecare dintre ele se 
remarca în special prin intensitatea emoțională şi ritmul distinct. Scherzo-ul amenințător al prăbuşirii celui de-al Doilea Imperiu; 
Andante-ul lent şi tulburător (asediul Parisului); tema plină de bucurie a eliberării (Comuna); melodia furtunoasă a confruntării; requiemul 
încheierii. Astfel, treptat, s-au conturat ideile autentice ale conceptului. Dar filmul nu era interesat de allegro şi andante. El îşi avea doar 
propriul său ritm: şaisprezece imagini mentale, transmise într-o clipită, proiectate cu aceeaşi repeziciune pe un ecran pătrat de pânză, 
imitând viaţa.I6 


Chiar dacă conceptul muzical al lui Kozintsev privind simfonia ca pe un film se referă mai mult la tonul 
dramatic al lucrării, acesta rezonează cu abordarea lui Șostakovici în ceea ce priveşte ideea de muzică de film ca 
o simfonie. El va utiliza diferite citate muzicale, inclusiv dansuri de epocă (vals, cancan), melodii de Offenbach 
şi cântece populare revoluţionare franceze, printre care menţionează: Marseillaise, Ca ira şi Carmagnole”. 


2 Analiza muzicală a coloanei sonore a filmului Noul Babilon 


Filmul Noul Babilon este o dramă în opt acte — fiecare dintre ele corespunzând unei bobine din film. Suita însă, 
versiunea Sovetskii Kompozitor din 1976, editată de Rojdestvenski!8 este structurată în şase părți: Război, Paris, 
Asediul Parisului, Operetta, Parisul a rezistat secole şi Versailles. Șostakovici a compus-o pentru un aparat 
orchestral restrâns (12-14 muzicieni) din cauza spaţiului limitat în cinematografele vremii, iar un aspect deosebit 
al filmului este că muzica nu este prezentă în partea de titre, ci începe odată cu desfășurarea filmului propriu-zis. 

În prima parte, Război, este vorba despre războiul franco-prusac, iar primul intertitlu după titlul actului este 
Moarte prusacilor. Din punct de vedere timbral, introducerea de 17 măsuri, se potriveşte perfect. Auzim pentru 
început instrumentele de alamă (corni, trompete, tromboni) în ritmuri punctate şi triolete, amintind de semnalele 
militare. Muzica are un caracter ludic, iar linia melodică de la trompetă, repetitivă din punct de vedere ritmic, are 
cromatisme descendente. 


12 Traducere proprie din articolul lui Șostakovici, „O my3ere k Hoeomy Baeunony”, 3. 


13 De exemplu, Șostakovici primise la acea vreme generoasa remunerație de 2000 de ruble, reprezentând aproximativ cincisprezece luni de 
salariu mediu în Riley, Dmitri Shostakovici: A Life in Film, 7. 


14 Titus, „Shostakovich as Film Music Theorist”, 249. 


15 Xanmypa |Haltura] este definit de către dicţionar ca fiind: „1. lucru de mântuială, cârpăceală; maculatură 2. ciupeală, ciubuc” (Bolocan, 
Dicţionar Rus- Român, 664). 


16 Kozintsev, l ny6okuŭ Span, 160. 
17 Șostakovici, „O my3eike K Hoeomy Baeunony”, 3. 


18 Ghenadii Rojdestvenski (1931-2018) a fost un dirijor de origine rusă, numit Artist al Poporului în 1976. Cu o bogată carieră, printre soliştii 
cu care coabora regulat în vremea Uniunii Sovietice se numără David Oistrah, Sviatoslav Richter și Mstislav Rostropovici. În anul 2016, 
Rojdestvenski a câștigat al şaptelea Premiu Internaţional „Șostakovici” pentru contribuţia pe care a adus-o lucrărilor compozitorului. 

Ex. 1. Suita la filmul Noul Babilon, Război, linia melodică principală din secțiunea A, Sovetskii kompozitor, măs. 12-26. 


Din punct de vedere formal, întreaga parte este formată din patru secțiuni muzicale distincte care alternează: 
ABCBDBA. 


Secțiunea _Intertitlu Minutaj _Detalii vizuale 
A Gara 01:12 Parizienii își încurajează trupele în lupta împotriva prusacilor. 
În această secţiune este inclusă şi piesa de teatru Războiul — unde apare pe ecran o 
orchestră. 
B Magazinul universal 02:53 Mulţimi de clienți, doamne care se înghesuie să cumpere umbrele de soare şi evantaie 
Noul Babilon (obiecte burgheze). 
C Patronul 03:31 Patronul este introdus de intertitlul cu numele actorului: David Gutman. Acesta stă la 
masă cu joben, baston şi cu un mare şervet legat la gât (trăsături exagerate). 
B Magazinul universal 03:45 Antitetic apar muncitorii magazinului (croitoresele, tâmplarii şi spălătoresele). 
Noul Babilon 
D Vânzătoarea Louise 06:20 Louise este introdusă de intertitlul cu numele actriţei: Elena Kuzmina. Vânzătoarea 
primeşte invitaţia la bal. 
B Magazinul universal 08:13 După intertitlul „Reduceri” apar femei luptându-se pe diferite haine şi proletarii 
Noul Babilon asupriți. 
A Gara 09:25 Intertitlul „Să-i lăsăm să sângereze”. 


Tabel 1. D. Şostakovici, Suita la filmul Noul Babilon, Război (forma) 


Întreaga parte, atât muzical, cât şi vizual, are o structură simetrică, începând şi terminându-se cu secțiunea A. 
Joan Titus numeşte aceste secțiuni „blocuri” muzicale şi tot el concluzionează că acestea au fost special realizate 
ca să emuleze alternanţele segmentelor vizuale, care ilustrează personaje sau locaţii!”. În partea aceasta, este vorba 
despre cele două personaje centrale ale acțiunii: vânzătoarea Louise, în antiteză cu burghezul, patron al 
magazinului, şi cele două locaţii: gara şi magazinul universal Noul Babilon. 

Datorită faptului că accentul vizual se pune pe antiteze, în contextul muzical acestea sunt ilustrate cu o claritate 
deosebită. Atât Gara, cât şi Magazinul universal Noul Babilon au trăsăturile muzicale ale unui galop. Ambele 
secțiuni au un metru binar cu ritmuri în contratimp, şi ambele sunt în aceeaşi tonalitate, Do major. Datorită faptului 
că în 1929 Șostakovici compunea în paralel muzică pentru piesa de teatru a lui Vladimir Maiakovski, Ploșnita 
[Klop], secţiunea se aseamănă aproape în totalitate cu partea a treia a piesei de teatru, Galop, cu mici diferenţe în 
ceea ce priveşte secțiunea introductivă. Însă, spre deosebire de etosul vesel pe care aceste două secţiuni mai sus 
menţionate le posedă, Patronul şi Vânzătoarea Louise au o sonoritate languroasă, puternic cromatizată. Din punct 
de vedere timbral, contrastul este realizat prin mutarea liniei melodice de la instrumentele de alamă, preponderent 
trompeta, la cele cu coarde și instrumente de suflat din lemn, respectiv vioara şi clarinetul. Pe un plan secund atât, 
vizual cât şi muzical, se face o paralelă între clienții magazinului şi muncitorii săi, adică între clasa burgheză şi 
proletari. 

Din perspectivă epică, partea a doua se deschide după intertitlul „Paris”. Din punctul de vedere al compoziției, 
această secțiune este un vals puternic satirizat, care evoluează până la grotesc datorită semitonurilor ascendente 


19 Titus, „Silents, Sound, and Modernism in Dmitry Shostakovich”s Score to The New Babylon”, 43. 

de la trompetă (măs. 17, 19, 25) şi ale glissandourilor de la trombon (măs. 79, 80, 81). La minutul 11:17, apare 
intertitlul cu titlul cântecului Toți avem nevoie de dragoste, interpretat pe ecran de soția lui Kozintsev, Sofia 
Magarill, iar Șostakovici citează melodia (în aceeaşi tonalitate, Mi major) din entracte-ul actului 2 din 
Frumoasa Elena de Jaques Offenbach. Motivul muzical începe să se prefigureze de la măsura 93 (la trombon se 
poate auzi acel salt de cvartă perfectă, urmat de cromatismul specific temei), iar la măsura 103 cu anacruză, la 
viori, apare linia muzicală propriu-zisă (ex. 2). În acest timp, pe ecran, Louise îl întâlneşte la bal pe patron și i se 
alătură la masă. 


| 


l 


Ex. 2. Suita la filmul Noul Babilon, Paris, citat din Frumoasa Elena, Sovetskii kompozitor, măs. 97- 112. 


Burghezia este ilustrată într-un cadru hedonist, majoritatea fiind cupluri în stare de ebrietate, iar pentru un 
efect cât mai grotesc, aceste cupluri sunt formate din persoane cu mare discrepanță de vârstă. Din punct de vedere 
muzical, aceste elemente de grotesc sunt transpuse în partitură prin glissando-uri descendente la trombon 
(măs. 153, 155). 

Tot în această parte, Șostakovici va cita Cancanul lui Offenbach din Orfeu în infern. De data aceasta, melodia 
este modificată într-un mod grotesc, cu scopul de a critica burghezia şi, inerent, tot ce ţine de aceasta. Desigur, 
Șostakovici a utilizat Cancanul şi datorită faptului că pe ecran cei doi regizori l-au ales ca dans reprezentativ al 
clasei superioare şi depravării morale, iar după cum însuşi afirma: 


În procesul compunerii muzicii pentru Babilon, am fost mai puţin influențat de principiul ilustrării obligatorii a fiecărui cadru. 
Am acționat, în principal, plecând de la ideea fundamentală a seriei de cadre. 

De exemplu, la finalul părții a doua, punctul culminant este reprezentat de avansul cavaleriei germane asupra Parisului. Deşi 
momentul specific al cavaleriei germane se termină cu restaurantul gol, este o linişte totală. lar muzica, chiar dacă nu se mai observă 
vizual cavaleria germană pe ecran, continuă să transmită senzaţia provenită de la cavalerie, amintindu-ne de iminența unei forțe 
formidabile. 


Din punct de vedere vizual, cavaleria este prezentată într-o imagine întunecată şi contrastantă, urmărind să 
creeze o atmosferă intimidantă şi inaccesibilă. Muzical, Șostakovici optează pentru un galop în tempo rapid. În 
final, pe ecran rămâne doar un singur om, care dansează fără să ţină seama de pericolul iminent, în timp ce cortina 
cabaretului este coborâtă. 

Partea treia, care începe la minutul 20:42, este introdusă de intertitlul „Asediul Parisului”. Incipitul părţii aduce 
aminte de o fugă monotematică prin expunerea polifonică a dux, la violoncel, şi comes, la cvartă perfectă (măs. 6) 
— la violă şi ulterior la fagot (măs. 16). 


20 Șostakovici, „O myssıKke K Hoeomy Baeunony”, 3. 

Flauto 
Oboe 
Clarinetto 
(B) 
Timpani 
Viole 


Violoncelli 


Ex. 3. Suita la filmul Noul Babilon, Asediul Parisului, Sovetskii kompozitor, măs. 1-8. 


Concepută pe acest motiv muzical, întreaga parte a treia este foarte sumbră, iar timbralitatea muzicii este una 
foarte întunecată. Sunt utilizate cu preponderență instrumentele de suflat din lemn şi cele cu coarde — în special 
violoncelul şi viola. Compusă în două pătrimi, Șostakovici va avea tendinţa să sublinieze fiecare bătaie, de multe 
ori având momente omofonice. Prin aceste mijloace aminteşte de ritmul bătăilor unui ceas şi reuşeşte să evoce 
trecerea lentă a timpului în acea perioadă dificilă de foamete. În ceea ce privește desfășurarea epică a acţiunii, în 
această secvență, Jean şi Louise se întâlnesc pentru prima oară atunci când el, epuizat şi sătul de luptă, ajunge în 
locuinţa ei. Tot în această parte se poate auzi pentru prima dată, la fagot, citată Marseillaise, atunci când băiatul 
anunţă că „Au apărut afişe! Au capitulat!”. 


Ex. 4. Suita la filmul Noul Babilon, Asediul Parisului, Sovetskii kompozitor, măs. 159-161. 


Scopul cu care compozitorul a utilizat citatul în acest moment este evident: Marseillaise are ca rol muzical să 
reprezinte victoria. Șostakovici strecoară, într-o tonalitate minoră, un început din acest mare cântec francez, care 
este puternic distorsionat. Marseillaise apare încă o dată în această parte, de data aceasta la trompetă, puternic 
modificată în măs. 204-209. 

Partea a IV-a, intitulată Operetta, începe când pe ecran apare intertitlul „În dimineaţa zilei de 18 Martie”, la 
minutul 32:47. Repetiţiile operetei sunt în toi, în timp ce francezii se pregătesc să îi înfrunte pe prusaci. Șostakovici 
a descris această parte în articolul său: „O tehnică interesantă este aplicată la începutul părții a patra. Acolo se 
prezintă o repetiţie a operetei. Muzica redă bine-cunoscutele exerciții de Hanon, care capătă diferite nuanţe în 
legătură cu acţiunea. Uneori are o sonoritate veselă, alteori plictisitoare, alteori amenințătoare”?!. 

Acest tip variațional de abordare a exerciţiilor lui Charles Louis Hanon a fost folosit de Șostakovici pe întregul 
parcurs al acestei părți. Conform afirmațiilor sale, a adaptat acele citate în funcţie de starea de spirit pe care dorea 
să o transmită şi care au fost preluate din cartea de exerciţii a Pianistului Virtuoz. De exemplu, în deschiderea 
părţii, Șostakovici preia chiar primul exerciţiu din Pianistul Virtuoz, care se bazează pe cvinte ascendente şi 
descendente. După Joan Titus, secțiunea muzicală din măs. 44-54, introdusă de intertitlul „Oamenii dansează la o 


21 Șostakovici, „O Mystre k Hosomy Baeunony”, 3. 

repetiție”, prezintă ritmuri, intervale şi contur melodic asemănător cu exerciţiile 2 şi 3 din Hanon şi, totodată, se 
aseamănă şi cu Cântecul lui Oreste din Frumoasa Elena”. Tot aici, Șostakovici va introduce un citat din cântecul 
Ca ira. Scopul cu care îl utilizează este de a ilustra eforturile membrilor Comunei de a-i face pe soldaţi să treacă 
de partea lor. Un element foarte interesant este dat de mutarea centrului tonal la terță mică ascendentă, şi anume 
de pe do, pe mi bemol la măs. 50. Acest salt tonal corespunde, totodată, faptului că pe ecran acţiunea sare la 
ofițerul care le zâmbeşte soldaţilor ce pregăteau tunul (ex. 5). 


Ex. 5. Suita la filmul Noul Babilon, Operetta, Sovetskii kompozitor, măs. 43-51. 


Caracterul muzicii se schimbă în totalitate după ce femeile le dau soldaţilor să bea lapte şi apare intertitlul 
„Ce grozavi! Ce frumoşi!” (minutul 37:00). Linia melodică, preluată de la fagot la flaut, devine mult mai ludică 
şi veselă, atât datorită timbralităţii, cât şi a schimbării de tempo, din Piu mosso în Allegro, la măsura 113. Dar, pe 
parcurs ce acțiunea înaintează, la fel de brusc se revine la etosul iniţial al părţii, din cauza faptului că femeile îi 
denunță pe soldați că protejează cel de-Al Doilea Imperiu. Pe măsură ce rezistenţa soldaţilor slăbește, şi repetiţia 
operetei are un parcurs nefericit. Ulterior acestor fapte, se poate auzi pentru prima dată Carmagnole la instrumente 
de suflat din alamă, care-i atribuie un caracter militar. Partea se încheie cu soldaţii care se târăsc spre Versailles 
în noroi. 

În partea a cincea, care este omonimă cu intertitlul cu care se deschide „Parisul a rezistat secole” (minutul 
46:35), proletariatul munceşte cu bucurie pentru Comună pe acordurile diferitelor cântece revoluţionare. Vedem 
pe ecran imagini cu Parisul, pe care Kozintsev şi Trauberg le filmaseră atunci când au fost să-l viziteze”. 

Primul cântec revoluţionar pe care Șostakovici îl citează în această parte este Carmagnole la măsura 77 (ex. 6), 
ca mai apoi melodia din Marseillaise să fie strategic plasată la măsura 210% (ex. 7). 


22 Titus, „Silents, Sound, and Modernism in Dmitry Shostakovich's Score to The New Babylon”, 46. 
23 Kozintsev, I nyőokuŭ Span, 159. 


24 Conform ediției filmului, reconstituit după DSCH - a cărui muzică a fost dirijată de Frank Strobel, 
https://www.youtube.com/watch?v=4K9KKIAANp0&t=3394s, accesat la 5. 11. 2023, lipsesc din Ediția Sovetskii kompozitor | minut şi 56 
de secunde de muzică (între minutul 52:46 şi 54:42). 

Can K 


Ex. 6. Suita la filmul Noul Babilon, Parisul a rezistat secole, Sovetskii kompozitor, măs. 77-80. 


Aceasta apare când burghezia se retrage la Versailles pentru a scăpa de atacul prusac. O actriță, prezentată 
anterior în Operetta, începe să cânte alături de mulţime, acompaniată de orchestră. În acest moment, muzica 
devine diegetică — chiar dacă filmul este mut, sunetul este parte din acțiunea filmului, deoarece este interpretat de 
personaje. Această adaptare a Marseillaise subliniază spiritul vremii şi este o tehnică frecvent utilizată în filmele 
mute”. Versurile întregi ale Marseillaise apar pe ecran prin intertitluri. Cu toate acestea, după câteva măsuri, se 
vor suprapune melodia Marseillaise (la corn) şi cea din Cancan (la viori). 


Ex. 7. Suita la filmul Noul Babilon, Parisul a rezistat secole, Sovetskii kompozitor, măs. 210-213. 


Aşadar, actele 6, 7 şi 8 ale filmului apar sub forma unei singure părţi, Versailles, în ediţia Soverskii kompozitor. 
În actul al VI-lea al filmului, în timp ce liderii Comunei încep să-şi piardă speranţa, Louise este nevoită să fure 
din magazinul universal Noul Babilon diferite obiecte ce i-ar putea fi folositoare cauzei sale. În timpul unei pauze 
a luptelor, un consilier comunist de rang înalt se apropie de un pian (care face parte dintr-o baricadă) şi va cânta 
Cântecul vechi francez al lui Ceaikovski din Album pentru copii, op. 39; acesta este al doilea moment de muzică 


25 Titus, The Early Film Music of Dmitry Shostakovich, 25. 

diegetică din film. Şostakovici preia întocmai linia melodică de la Ceaikovski, însă va schimba acompaniamentul, 
totodată adăugându-i la final o frază originală de 8 măsuri, care se va încheia pe dominantă. 

Finalul este unul tragic, Comuna este învinsă, iar Jean va fi nevoit să-i sape mormântul lui Louise. Ultimul 
text de pe ecran va fi „Vive la Commune”, iar pentru ultima dată se va putea auzi Carmagnole — simbolul muzical 
al revoluţionarilor. Muzica se încheie pe un acord nerezolvat, sugerând, probabil, că acesta este un eşec temporar”. 


Concluzii 


Șostakovici a dorit să menţină o continuitate muzicală pe care a asociat-o cu simfonia ca gen. Rezultatul a fost o 
abordare a formei muzicale, construită din diverse materiale care reflectau acţiunea filmului, etosul, montajul, 
evoluţia personajelor şi conţinutul emoțional. Pentru a menţine această continuitate muzicală, Șostakovici a apelat 
la motive muzicale recurente. 

Totodată, Noul Babilon adoptă o abordare mozaicală, care integrează mai multe iterații simfonice ale 
melodiilor și ritmurilor dansurilor vremii, inclusiv fragmente din cântece populare şi revoluţionare. Ţelul acestei 
abordări este să creeze o relaţie coerentă între aspectele vizuale şi cele auditive, în timp ce explorează o gândire 
simbolică a muzicii. Astfel, de exemplu, Marseillaise şi Cancanul vor deveni puternic asociate cu înfrângerea 
Comunei, şi totodată cu burghezia, corupția şi depravarea clasei. Pe de altă parte, cântecele revoluţionare franceze, 
precum Ca ira şi Carmagnole, vor fi citate pe tot parcursul filmului în relaţie cu Comuna revoluţionară. Acestea 
vor apărea în antiteză cu Marseillaise, iar această idee de opoziţie este clar conturată în momentele de bătălie din 
actele finale, când Șostakovici alege să suprapună cele două teme: Marseillaise şi Carmagnole. Șostakovici va 
face referire la laitmotive în contextul muzicii wagneriene, utilizând muzică din perioade diverse, care, într-un 
aspect global, au reprezentat nucleul muzicii sale pentru acest film. 

Rolul, pe care Șostakovici l-a avut în acest film, a fost semnificativ, cu toate că a fost puternic criticat, atât de 
autorităţi, cât şi de presa vremii pentru orientarea sa avangardistă. El însuşi a afirmat că nu a căutat să redea cu 
precizie ceea ce se întâmpla pe ecran, ci a fost profund influenţat de elementele vizuale. Acest lucru s-a datorat 
fie dificultății sincronizării perfecte a muzicii cu imaginea, o sarcină practic imposibilă la acea vreme, fie abordării 
sale mai largi, bazate pe un discurs muzical profund şi semnificativ. Cu toate acestea, dovadă a dorinței 
sincronizării muzicii cu imaginile sunt cele două fragmente de muzică diegetică. Acestea atestă cheia realizării 
unei muzici de film de calitate, pe care, de altfel, el însuşi o invocă în articolul Despre muzica din „Noul Babilon ”: 
este absolut imperios ca orchestra şi dirijorul să urmeze îndeaproape indicaţiile compozitorului. 

Această coloană sonoră şi articolul său reprezintă o primă incursiune într-un nou gen care s-a dezvoltat în 
industria cinematografică. În momentul apariţiei sale, aceasta a fost criticată pentru formalism, iar Șostakovici a 
fost „certat pentru insolenţă şi acuzat de ignoranță în materie de orchestraţie”?7. Cu toate acestea, conform lui 
Kozintsev: „În coloana sonoră erau prezentate aspecte atât de contradictorii, încât evaluările păreau să se excludă 
una pe cealaltă din motive politice”?. Filmul, în ciuda ecourilor provocate la lansarea sa, a fost uitat destul de 
rapid. Ghenadii Rojdestvenski a fost acela care, la începutul anilor 1970, a redescoperit lucrarea în Arhivele 
Statului şi a tipărit-o la Editura Sovetskii kompozitor, în 1976. 

Desigur că povestea, inspirată din lucrarea lui Karl Marx, Războiul civil din Franţa, este una cu o mare tentă 
politică. Regizorii Kozintsev şi Trauberg şi-au propus să ofere o imagine favorabilă a proletariatului în această 
abordare epică, iar alegerea lui Șostakovici în calitate de compozitor în cadrul acestui proiect a fost, şi ea, la rândul 
ei, una politică. Însă, în ciuda tentelor proletare, filmul poate fi considerat o adevărată bijuterie a cinematografiei 
mute ruse. Faptul că a fost puternic criticat la vremea aceea denotă doar că gândirea acestor tineri ai industriei 
cinematografice, membri FEKS, era una avangardistă. 

Muzica lui Șostakovici reflectă influența lucrărilor sale de scenă, iar, de exemplu, Tatiana Egorova susține că 
majoritatea tehnicilor muzicale utilizate în acest film au fost deja utilizate de Șostakovici în opera sa Nasul, 
compusă în 19287. Acest lucru sugerează că Șostakovici a abordat cu seriozitate acest gen. Chiar dacă timpul nu 
i-a permis să editeze îndeajuns materialul final, a reuşit să creeze o muzică suficient de eclectică şi bine structurată 
încât să devină memorabilă în istoria cinematografiei. 


26 Fitz-Gerald er al., „Music for the film New Babylon (1929)”. 
27 Kozintsev, l ny6okuŭ Span, 152. 

28 Kozintsev, l nyőokuŭ Span, 152. 

29 Egorova, Soviet Film Music, 8. 

